정조 19년
乙卯十二月二十二日酉時上御重熙堂吏兵房承旨與吏兵判暗行御史忠淸監司同爲入侍時行左承旨李益運右副承旨李勉兢假注書曺錫中記注官金良倜記事官吳泰曾吏曹判書沈煥之兵曹判書李得臣忠淸監司李鼎運暗行御史鄭晩錫以次進伏訖上曰以繡啓觀之殆乎無邑不罷當此荐歉之時迎送之弊有不可不顧況今糴政方張賑事將議何以付之生手吏判與繡衣爛熳商確問其治績除非大無良之不可仍置者付之新道伯更加嚴飭俾爲警勵之方則亦似有效吏判知此意與之相議後從輕重稟處可也晩錫曰天安尹厚東稷山趙重鎭及新昌李惟稱雖無肥己虐民之事而太不剛克未能束吏故殘民竝受其害而新昌則任便太過全不事事恐不可仍置矣上曰李惟稱則任便之病自來有之此則在於嚴飭之如何至於天稷旣無肥己之事則其私賑凡節何如云耶晩錫曰此則已屬過境故臣未詳知而災結之見失於吏者臣皆推給民間矣上曰洪百淳則遭故屬耳宜有闊狹之道鄭東愈則常認以不至如此矣抑以近日鄭姓之故而太不顧藉耶其爲政任怨太過或不無任怨所致矣御史進前出擧條可也晩錫曰臣伏奉聖旨廉察湖沿邑弊民瘼之可合矯救者從見聞敢此仰達矣湖西尤甚十三邑之歉荒殆甚於昨年昨年承豐登而或存甁儲今年則荐値大侵昨年無陳廢而但被風損今年則到處全陳今年田農雖云稍勝海浦諸邑旱田少而水田多四望平衍一色荒蕪實無寸穗粒米之獲橡實荳葉倂日一食窮戶流亡無村無之其頷顑之狀遑汲之情歲前若是春後可知苟非別般救恤必致許多顚連今若精抄尤甚十三邑之尤甚戶抄出分數停退大同仍設賙賑則庶可爲接濟之方而但正供莫重公穀未敷臣不敢仰請而令廟堂講究稟處恐合事宜矣上曰十三邑尤甚處大同之差退在民力必爲寬舒之端擬待新伯辭陛欲爲下敎矣爾言又若此尤甚邑尤甚處大同折半與全數間特許停退雖於十三邑外如有十分遑汲之民戶令道臣具由狀聞至於賙賑之政尤不可緩亦依爾言付之道伯悉心磨鍊狀聞事分付可也出擧條晩錫曰湖西民瘼莫甚於錢還蓋歲末難捧以錢代收有原詳定下詳定之例翌春分給不過若干零錢故實無種糧之需已爲窮蔀之弊而奸吏輩又從以舞弄以其所逋添入其中歇價立本浚膏潤屋若其貪宰墨守與之同販民實不覺而受害忒甚爲道臣者視若尋常甚可駭也令道臣道內錢還嚴加禁斷宜矣上曰嶺南沿邑此弊爲小民切骨之瘼湖西又有是弊云者豈成說乎他道之皆然亦皆類推雖由於難捧而代捧其爲錢還則一也捧與分之準捧減分不問可知旣聞之後不可以事在旣往尋常看過此後更有現發竝與道伯難免重勘令廟堂別關嚴飭道伯可也出擧條晩錫曰內浦列邑中牙山德山還弊最甚牙山貢津倉米虛留爲二千二百七十二石零太虛留爲五十石零德山司倉虛留米爲六百三十四石零租爲四百八十二石零太爲一百十四石零牟還則仍分爲一千一百二十五石零虛留爲一百五十八石零安興餉米虛留爲二百八石儲置米虛留爲四百十石零兩邑穀簿或係軍需或係濟荒設置法意不輕而重而爲守令者專不致察多年積逋若是夥然事之駭然莫此爲甚令道臣卽速釐正何如上曰令廟堂行會該道當該守令指名現告報來後草記論勘牙山貢津倉會付米虛留事關係尤不輕收殺與懲創之方別具意見使之狀聞可也出擧條晩錫曰各邑軍丁之逃老故未頉而族徵洞徵誠一痼瘼故各邑富村結爲契房而謀免軍役者亦一大弊臣於出道邑則盡罷契房之村代充冤徵之役而他餘諸邑亦宜一體釐革令道臣嚴飭守令各邑契房一切革罷何如上曰依爲之出擧條晩錫曰禁御保米及樂工作米以京司之濫捧每名所收至於十一斗之多而樂院所納尤爲過多一充此役如就死地流亡相續最可矜惻嚴飭該營該院平斛輕捧斷不可已矣上曰依爲之其中樂院濫捧之弊甚於兩營明年捧納時令廟堂別遣備郞摘奸以爲懲一礪百之地可也出擧條晩錫曰各營作米最是重役也今年折半代錢實是莫大之惠而所餘折半當捧於明春矣此若以本色督之則民間形勢尤難辦備於市直騰踊之時明春所納折半保米抄出尤甚邑戶竝爲代錢以紓民力恐合事宜故敢此仰達矣上曰新伯下去後別加精抄尤甚戶使之後錄狀聞可也出擧條晩錫曰各邑禁衛軍停番之布竝捧純錢實爲大惠而窮民匱乏甚於竿頭元戶二兩猶爲難辦況其資保之八兩何以竝納於一時若得折半停退待秋成畢捧則營門需用不過四五朔差遲而在窮民可爲息肩之一端故敢此仰達矣上曰依爲之卽令廟堂星火行會可也出擧條晩錫曰近年設賑時營邑自備率皆取用倉儲以詳定例分給錢還秋捧充補若値豐登民無甚害而如今歲荐歉則還爲生民重困之一端也今春湖西賑穀多以風落松價劃給取用倉穀分錢立本不幸歲侵民情多艱此後或値設賑之時則守令自備之以錢立本一切嚴禁朝家劃給亦勿以錢而若慮穀簿之耗縮則待豐登貿買充補恐合事宜矣上曰依爲之出擧條晩錫曰堤堰川防備旱之要道而近來各邑全不致察雖存形址而便成原陸如新昌之兄弟防築海美之殘山防築唐津之分津防築德山之大川防築皆有冒耕至若平澤縣有三處防築而泄水養柴取爲官用雖緣流來之謬規是豈設置之本意哉合德防築名於國內而今年春夏堤垌屢壞灌漑失利垌底沃土太半陳廢蓋比年歉荒多由於旱而備豫之方若是其疎此豈非失人事而遺地利乎令道臣嚴飭守令使之厚築而多樹水澤滋潤田野墾闢恐合事宜矣上曰依爲之出擧條晩錫曰各邑稅大同裝載每十石船價一石雜費條二石或一石餘計給而船人輩自當上納矣自執籌船出後船格徵索比前倍蓰至若營門作米及移劃米則以其浮費之太過推諉不載橫徵無藝其添補之數加徵於民結及其上納則使該邑監色輩替當京司侵徵又倍船人故監色一經稅納負逋流離此誠各邑吏民難支之苦瘼令有司嚴束船格添補雜費永爲蠲減亦飭捧上該司俾無科外侵徵恐合事宜矣上曰舟橋船隻之從勤勞下往旣除渠輩分倉時圖囑之弊則焉敢更事誅求於外邑乎爲先嚴飭該堂各別操切亦令廟堂嚴飭兩湖道臣明年行惡者自斷禁戢俾有實效可也出擧條晩錫曰烽臺重地守直宜嚴而湖西諸邑多有闕直處臣之出道邑則各別嚴治而道內他邑從可推知卽令兵曹嚴飭該道俾各邑烽臺更勿如前抛置何如上曰依爲之出擧條晩錫曰各邑戰防船改造時必抄境內富民差出代將責其工役之價所費少不下三百餘金當之者率皆傾敗故民産之漸致凋殘未必不由於此今若發賣各處之風落松別立一庫於水營殖利添補恐爲一分矯救之方故敢此仰達矣上曰令廟堂嚴飭諸道其所釐正之方使之狀聞可也出擧條晩錫曰內司奴婢及各司奴婢之逃老故者若無加現不許頉下故白骨之冤徵族人之橫侵比軍役尤甚本邑推諉於京司京司徵代於本邑互相枝梧終不釐正小民無告實爲切骨之痛令廟堂亟講變通釐革之方恐不可已矣上曰年前飭禁何如則曾未幾何以冤徵橫侵之說至登於繡啓今日紀綱可謂掃地罷刷官付邑倅而弊日增痼無告怨咨言念及此恫若在己諸道若有道伯寧或任其爲弊乎從當別有考察之道令廟堂各別關飭諸道俾無敢以例飭一毫泛忽先自本道可以頉給者卽爲頉給如是而若有不謹現發於從近摘奸之行則當該守令付之道臣嚴杖後施以限年禁錮之典斷不可已竝以此意嚴飭可也出擧條晩錫曰凡民之生專賴於農而農用莫如牛無牛則失時失時則失稔而近年以來場市貿販已成謬例富村私屠看作常事而內浦尤甚由是牛價登踊貧戶莫得以畜焉連年荐歉未必不由於人力之不足令道臣申飭列邑各別禁斷恐宜矣上曰依爲之出擧條晩錫曰糧餉廳屯土在於湖西諸邑而雖今年大侵亦無把束之給災白地空徵民情可矜令該廳依民結例執災減稅恐宜矣上曰依爲之出擧條晩錫曰瑞山童蒙任列慶年十二母病斫指嘗糞露立禱天延其數日之命過三年因以滅性新昌朴時茂父病斫左手五指以延三日母病以左手無指不能把刀嚙其右指德山吳命潝父病夢人告土猪利於病驚覺出門果得土猪以瘳其病唐津朴福突妻申召史年十九其夫死葬後三日解衣掛夫墓自投前浦溫陽任得大之妻巫女金莫今年十七夫得奇疾聞人肉可醫自割其腿以饋得瘳後數月以別症死莫今以姑老無養不死且以巫易失行棄之力織農極其孝養或以童騃或以卑賤能全其天用卓其行宜施褒旌以樹風聲令該曹稟處似好矣上曰依爲之吏兵判今旣登筵繡衣之監司守令論列書啓稟處可也出擧條吏曹判書沈煥之曰此湖西暗行御使鄭晩錫書啓也海美前縣監韓聖養以政多鄙瑣弊生百端房嬖大開賂門奴屬分設屠市官需米之先爲執錢安興米之那移取用及校生之納錢爲一百五十餘兩還穀之仍分爲四百十五石零今春捧還尤極紊亂租代捧太每石加捧爲三斗換租作米厥數爲六十石各穀捧上之加於分給本數者折米爲九十五石零云而其他斗斛之濫量錢還之減給貴糶別分之至及他境者或任吏奸或循顔私爲辭唐津縣監徐有升以居官稍久用心頗懈晩衙濫觴亦至妨務殺獄之踰日乃檢祀典之替人以行及賣鄕錢六百十五兩雖云修補公廨而贖奴受帖鄕綱大壞勸分租五十餘石雖稱還給本主中間滲漏還租之換作大米爲九十餘石移米之加捧浮費爲六十餘石色吏之外倉濫捧庫直之石子受價任其作奸爲辭大興前郡守柳烇以昨年災結之私用爲十結零今春賑穀之加報爲一百五十石零還穀之私自取用者大米八十六石租六十石零太二十石俱係不法爲辭德山前縣監金直休以房嬖之納賂倉還之虛留稅米之作錢及昨年災結五十八結零之私用今春賑穀七十六石零之加報民怨大興爲辭洪州前牧使鄭東愈以位太作錢剩條八十八兩營穀作錢剩條一百九十兩大同斛上餘米作錢一百九兩零盡歸私橐還穀以未捧瞞報之耗折米一百十石舊敗米蕩減條八十石以賑穀自備取用辛亥致敗五百二十二石以甲寅大同相換每石十兩二錢式執錢取剩儲置作錢査出條鴻山敗太査出條留敗米耗條合錢二千九百八十八兩雖云修廨未免料販癸丑春私錢一千四百六十一兩以詳定例分民作米合米四百八十七石而三百十一石還報倉貸餘米竝耗收捧合爲一百九十二石盡歸私橐癸丑秋監營作錢租二百五十石自官廳貿置甲寅春自庫中換米一百石作錢三百七十兩亦歸私橐閭閻良女之昏夜掠取非止一二醜聲喧騰吏供明白爲辭振威縣令吳在斗以心有所溺政故不勤濫觴濫杖民興謗讟徵族徵隣邑有流亡爲辭上項六邑守令論其罪狀雖有輕重之別或係貪饕不法或係懈弛不謹竝令該府拿問嚴勘禮山前縣監洪百淳雖多不法之事今已遭故遞職姑置之何如上曰依爲之此時易倅甚重難雖拿來離官亦甚難處徐有升則所犯旣與入己有異如祀典替行行檢踰日及勸分粗還給中間不察委折待畢捧糴設賑爲否間停當然後拿來嚴問而畿邑守令則卽爲拿問至於鄭東愈意謂精明繡啓若此其所犯之如何及或爲斂怨所致與否令新道伯別岐廉探嚴査狀聞後以爲拿問勘處之地可也出擧條煥之曰天安郡守尹厚東以志則願治事或有疎俵災之際該吏之偸弄爲四十八結零還租之代捧爲八百八十石零爲辭稷山縣監趙重鎭以政多姑息訟無別白猾吏售奸殘民受困還穀旣濫災結見偸田多白徵民有怨言爲辭上項兩邑守令論其所犯不可仍置爲先罷黜何如上曰偸結之見欺固有罪矣繡衣已爲一一徵出分給民間云苟非大不法此時守令之遞易亦甚重難更以繡啓條件令新道伯別加糾察如有一毫利己妨公之端據實狀聞則當分等嚴處矣出擧條煥之曰平澤縣監成鼎柱以多聽吏言或貽民弊還租作錢雇馬錢斂民爲辭新昌縣監李惟稱以糴旣濫捧窮戶多流民罌自竭吏橐徒富俵災之政亦多見欺爲辭瑞山郡守兪岳柱以陞戶色之納賂未察捧還斛之濫量招謗爲辭水原判官洪元燮以捧糴一委於首鄕而斛濫幾過一斗運材專任於該色而馬貰只給半價爲辭上項四邑守令論其罪狀竝宜罷拿而當此窮歲捧糴之際守令遞易大關民弊姑先推考何如上曰依爲之出擧條煥之曰溫陽郡守卞緯鎭以經營專在於釣譽擧措徒歸於貽笑賑廳米耗私取者二十石每石作錢七兩五錢盡歸私用貿米作錢時換出還米百石租二百五十石之作錢剩數爲七十兩巡營統營穀之作錢剩數爲四十五兩亦歸私用公廨修補時每戶一斗之收斂及還米二百餘石之給民立本而剩歸私用災結四十餘結之爲吏偸食還穀之未捧仍分諸般昏聵之狀實難容貰爲辭其罪狀俱係不法令新道伯各別嚴査狀聞後稟處何如上曰依爲之出擧條煥之曰以上栍邑守令治績書啓已爲回啓而沿路道臣守令中忠淸前監司柳焵以事或生疎政欠明核偏裨縱恣蓋多招謗親屬往來或聞累政爲辭合有勘處之道而道臣體重以此等微細之事直爲請罪有欠事面今姑置之何如上曰罷職可也出擧條煥之曰本道栍邑守令中大興郡守鄭文在沔川郡守尹寅國德山縣監林淳浩禮山縣監朴宗羽牙山縣監沈養之沿路守令察訪洪州牧使柳誼金井前察訪丁若鏞成歡察訪李尙友他道沿路守令察訪始興縣令金思羲良才察訪全佐天或有褒語或有貶辭而別無優異之績亦無顯著之疵竝勿論何如上曰依爲之出擧條兵曹判書李得臣曰烽臺設置法意何如而今見湖西暗行御史鄭晩錫別單則沔川郡烽臺只令一名入直云事之疎虞莫此爲甚所當從重論勘而此與全然闕直有異從重推考其餘列邑令道伯另加申飭俾無如前疎忽之弊何如上曰依爲之此後摘奸若有現發之事當該守令依法典重勘之意自本曹嚴飭諸道可也出擧條吏曹判書沈煥之曰純陵參奉金宗和陵參奉韓膺林再昨都政擬望受點矣追聞宗作故膺林遭故云臣之矇然不察極爲惶恐而原望筒竝勿施何如上曰卿則推考望筒勿施其代必以道內有物望人差出可也出擧條得臣曰來正月初四日社稷祈穀大祭親行時何營軍兵隨駕何營軍兵留陣禁軍及馬步軍以幾番幾哨磨鍊而禁衛營鄕軍停番矣各軍門餘軍留營何以爲之乎上曰訓局步軍十五哨馬軍五哨爲先後廂禁軍三番隨駕御營廳留陣其餘置之可也出擧條命晩錫煥之得臣先退又命鼎運進前敎曰今年湖西異於他時卿須下往善爲之當面說道似涉如何而人或謂弟勝於兄予則謂兄勝於弟錦伯則有闊疎處右承旨則多習俗此不及家兄處也鼎運曰臣本湖中人連聞湖中年事往來之說雖不足盡信而尤甚十三邑則賙賑之政宜有預爲措置之道矣上曰擇其最尤甚者爲之可也此疆彼界豈無彼勝於此者乎非惜財用也亦有闊狹無公賑之名而有公賑之實此爲賑民之要道而繡啓中大同停退事亦量宜分數爲之而湖中邪學近頗大熾丁若鏞能體斥補之意捉報其作頭者囚於營獄云卿到營後嚴察痛治好矣鼎運曰當如聖敎上曰御史書啓詳見後抄出一笏記持去以爲憑見之地幕裨亦擇其鍊習解事者帶去可也卿曾在臺銜時以東伯事避嫌一着甚善予知卿於此時致今日地位卿其知之耶今年湖西民憂宵旰靡弛卿須體此意往欽哉往欽哉命勉兢書同義禁朴宗甲疏批仍命退諸臣以次退出